НАРЕДБА
за устройството и функциите на Националния Отбор по Спортни Танци на БФКСТ
Раздел 1. ОСНОВНИ ПРИНЦИПИ
Чл.1. Националният отбор (НО) на БФКСТ е представителна гарнитура от най-добрите двойки на Република България, чиято функция и отговорност е достигането на високи спортни постижения за името РБългария. Селекцията е на база постижения от Държавни първенства, Ранг-листа на БФКСТ, международни състезания и др. спортни прояви и форуми.
Чл.2. Правата и задълженията на състезателите, включени в основния състав на НО се уреждат в договор с БФКСТ, в строго съответствие с договора на БФКСТ с ММС, както и със спонсорските договори, финансиращи всички прояви, участия и обучения на НО.
Чл.3. Правата и задълженията на треньорите, консултантите и техническите лица, ангажирани за работата на НО, се уреждат в договор с БФКСТ в строго съответствие с договора на БФКСТ и ММС.
Чл.4. Всички национални състезатели, треньори и технически лица, участващи непосредствено в подготовката на отбора, са материално стимулирани в строго съответствие с договора на БФКСТ с ММС.
Чл.5. Съставът на НО, ръководството и техническите лица се назначават от Председателя на БФКСТ предвид административно устройствения правелник.

Раздел 2. ЦЕЛИ И ЗАДАЧИ
    Чл.6. (1). Цели:
1. Целта е прилагане на селективен подход при определяне на спортистите, оптимизиране условията за спортното им развитие и стимулиране на младите таланти, което да задава стандарти за качество методология на подготовката в НО по спортни танци, с цел достигане на високи спортни постижения.
2. Задачи:
1. Създаване на предпоставки и условия за усъвършенстване системата за управление на тренировъчния процес на танцовите двойки още от юношеска възраст.
2. Осигуряване на необходимите условия за пълноценен тренировъчен и състезателен процес на двойките от НО.
3. Създаване на условия и възможности за успешно представяне на танцовите двойки в състезанията от международния спортен календар.
4. Обвързване на финансовото подпомагане с постигнатите резултати.
5. Качествен подбор на талантливи двойки още в юношеска възраст, и създаване на условия за дългогодишно спортно развитие за реализиране на високи спортни резултати.
6. Повишаване личната мотивация на спортистите и треньорите, спазване на антидопинговите правила, Феър плей, превръщането им в еталон за културно поведение и морал.
7. Повишаване качеството на Държавните първенства, като основни състезания за подбор на танцовите двойки в различните възрастови групи.

Раздел 3. ОРГАНИЗАЦИЯ И РЪКОВОДСТВО НА НО
Чл.7. Състезателните категории, включени в Първенствата на CSIT, ECDS са:
1.Adult (Мъже и жени)-- ЛАТ, СТТ, комбинация-10 танца, шоу СТТ, шоу ЛАТ;
2.Youth 1(Младежи-16-19 год.)—ЛАТ, СТТ, комбинация-10 танца;
3.Youth 2(Младежи-16-21 год.)—ЛАТ,СТТ,  комбинация-10 танца;
4. Junior 2(Юноши 13-15 год.)—ЛАТ,СТТ;
5.Senior(Мъже и жени Сеньори-над 35 год., над 45 год., над 55 год.)—ЛАТ,СТТ.
Чл.8.(1) НО се сформира с решение на ТС и УС на БФКСТ за Основен състав, Разширен състав и Представителен отбор.
          (2) Основен състав-Мъже и жени:
1. От 1-во до 3-то място на ДП по възраст в дисциплините Стандартни танци и Латиноамерикански танци
2. От 1-во до 3-то място на ДП по възраст в дисциплината-комбинация-10 танца.
3. От 1-во до 3-то място на ДП по възраст в дисциплината Шоу-Стандартни танци и Шоу-Латиноамерикански танци.
         (3) Разширен състав – Юноши 2, Младежи 1, Младежи 2, Сеньори -мъже и жени, формации.
1. От 1-во до 3-то място на ДП по възраст в дисциплините Стандартни танци и Латиноамерикански танци.
2. От 1-во до 3-то място на ДП по възраст в дисциплината комбинация-10 танца.
(4) Представителен отбор (ПО). В състава му влизат танцови двойки от всяка категория, личен треньор, старши треньор на НО, технически и официални лица. Всички те са делегирани представители на Р. България в първенствата на CSIT.
1.Двойки, делегирани представители в Световно първенство по Стандартни танци и Латиноамерикански танци са класиралите се на 1-во и 2-ро място на ДП по възраст в дисциплините Стандартни танци и Латиноамерикански танци.
2. Двойки, делегирани представители в Световно първенство и Световна купа за комбинация са класиралите се на 1-во място на ДП по възраст в дисциплината комбинация-10 танца.
3. Двойки, делегирани представители в Европейско първенство по Стандартни танци и Латиноамерикански танци са класиралите се от 1-во до 3-то място на ДП по възраст в дисциплините Стандартни танци и Латиноамерикански танци.
4. Двойки, делегирани представители в Европейско първенство и Европейска купа за комбинация са класиралите се на 1-во място на ДП по възраст в дисциплината комбинация-10 танца.
5. Двойки, делегирани представители в Световни купи, Европейски и Субконтинентални купи по Стандартни танци и Латиноамерикански танци са класиралите се от 1-во до 3-място място  в текущата ранглиста на България, и в ранглистата от Национална Купа в дисциплините Стандартни танци и Латиноамерикански танци на БФКСТ.
  (5) Възможно е допълване на Състава на ПО с танцови двойки, които имат призови места в ДП, текущата Ранг-листа и престижни международни състезания, по предложение на ТС и утвърждаване от УС на БФКСТ.
  (6) При възникване на спорни ситуации поради причини, незасегнати с настоящия регламент, последната дума е на ОС на БФКСТ.
     Чл.9. (1) Дейността на НО се управлява от Председателя на БФКСТ, и от Спортно-техническо ръководство, и представители на СК, ТС и УС на БФКСТ.
  (2) Спортно-техническото ръководство се състои от: Представител на УС на БФКСТ, Представител на СК , ТС и треньор.
  (3) Спортно-техническото ръководство:
1. Изготвя административни документи за дейността на НО- списъци, графици и др.
2. Контролира информационното осигуряване кореспонденция и контакти с НО.
3. Организационно осигуряване на централизираната подготовка. В централизираната подготовка се включва основния и разширен състав на НО и ПО, в съответствие с утвърдените от ММС и УС на БФКСТ бюджети.
4. Изготвя план за провеждане на лагер-сборове, курсове и семинари.
5. Изготвя план за материално-техническо осигуряване на НО.
6. Учебно-тренировъчните планове за индивидуалната подготовка се изготвят за състезателите от Основния състав на НО от личните треньори и се представят не по-късно от 1 месец след подписване на договорите със състезателите и треньорите.
7. Учебно-тренировъчните планове за централизираната подготовка се изготвят за целия състав на НО от главния треньор и се представят не по-късно от 1 месец след определяне на състава.
   (4). Пакетът от документи по т. 3-7 се одобрява от Треньорския съвет и се утвърждава УС на БФКСТ. ТС следи и контролира изпълнението на програмите.
   (5). На база предоставения пакет от документи УС на БФКСТ изготвя и регистрира програма и проект за финансиране в ММС.

Раздел 4. ТРЕНЬОРИ И ТЕХНИЧЕСКИ ЛИЦА

Чл. 10. (1) Минималните изисквания за заемане на длъжността „главен треньор“ са:
       1.     образователно-квалификационната степен да отговаря на едно от следните условия:
а) завършено висше образование със степен „магистър“ – „треньор по спорт“;
б) завършено висше образование със степен „магистър“ – „учител по физическо възпитание и спорт“ и придобита професионална квалификация по вид спорт съгласно изискванията на Закона за професионалното образование и обучение;
2. професионален опит, отговарящ на едно от следните условия:
    а) 3 години стаж като треньор и/или старши треньор по спортни танци;
    б) 10 години професионален стаж в сферата на физическото възпитание и спорта.
    в) Състезателен етаж – клас „международен“
    г) треньор, с доказани професионални качества и умения, постигнал резултати със свои състезатели, достигнали до финал или полуфинал на СП, ЕП или Континентални купи. Сам постигнал високо спортно майсторство, през време на своята активна състезателна кариера.
   (2) Длъжността „главен треньор“ е избираема от УС на БФКСТ, на основание обявяване на публична процедура (конкурс) за кандидатстване. При провеждане на избор за длъжността „главен треньор“ изискванията на чл. 10, ал. 1, т. 1 могат да не се прилагат, в случай че лицето има завършено висше образование със степен „бакалавър“ – „треньор по спорт“ , и завоювани медали като спортист или треньор от Олимпийски игри, световни или европейски първенства.
   (3) При отсъствие или неодобряване на постъпили кандидати УС на БФКСТ, делегира на ТС и членовете на Треньорското ръководство правото и задължението за осъществяването и контрола на спортно-техническата подготовка на състезателите от НО.
    (4) Главният треньор извършва учебно-тренировъчна и спортно-състезателна дейност в системата на БФКСТ, като:
   1. създава система за наблюдение, програмиране, анализ, оценка и контрол на дейностите, свързани с учебно-тренировъчния и състезателен процеси на спортистите в националния отбор или в КСТ;
   2. изготвя дългосрочни програми и годишни планове за подготовка на спортистите в ОС на НО , наблюдава и анализира тяхното изпълнение;
   3. изготвя система за анализ и оценка на двойките от НО за постигнатите резултати и класирания при участия в първенствата на БФКСТ, CSIT и ECDS.
Чл. 11. Личният треньор на танцовата двойка (не повече от един за една танцова двойка) се заявява от състезателите в декларация до ТС на БФКСТ в срок от 10 дни след утвърждаването на състава на НО.
Чл. 12. Консултант-треньор и преподаватели, могат да бъдат и такива от световна величина, с чиято работа и „ноу-хау“ се разчита състезателите от НО да разгърнат и реализират максимално своя потенциал и възможности.
Чл. 13. (1) Технически лица в НО са кондиционен треньор, психолог, лекар, масажист и др.
     (2) Техническите лица участват в подготовката на НО при условия, определени от ръководството на НО, с решение на УС на БФКСТ.
Чл. 14. (1) . Треньорите в НО имат право:
   1. Да предлагат за утвърждаване от УС на БФКСТ и КСТ годишни планове и отчети за подготовка на двойките и състав на ПО за участие в първенствата от МСК;
   2. Да им бъдат осигурявани условия за професионално развитие , повишаване на образованието и квалификацията;
   3. Да бъдат удостоявани с почетни звания и награждавани с медали и отличия за постигнати високи резултати в областта на физическото възпитание и спорта съгласно действащите нормативни актове.
   4. Да участват в мероприятията на НО съгласно настоящите правила;
      - да получават възнаграждения за показани резултати;
      - да придружават състезателите си на състезания в страната и чужбина;
      - да бъдат членове на ръководството на НО;
  (2) Треньорите на НО са длъжни:
1. Да участват в ръководството и провеждането на учебно-тренировъчната и спортно-състезателна дейност с необходимата професионална компетентност, организираност, инициативност и дисциплина;
2. Да осигуряват своевременното преминаване на състезателите през периодични и предсъстезателни медицински прегледи, да следят и носят отговорност за спазване на Наредбата за допингов контрол при тренировъчна и състезателна дейност, приета с ПМС № 105 от 2011 г. (ДВ, бр. 35 от 2011 г.);
3. Да прилагат научно обосновани методики за проследяване на динамиката в развитието на физическите качества на младите спортисти и да анализират състоянието на специфичните показатели за спортните танци в различните периоди на учебно-тренировъчния процес;
4. Да планира, провежда, контролира и отчитат подготовката на спортистите във взаимодействие със специалистите от медицинските и научно-приложни звена;
5. Да изготвя състезателни стратегии и тактики, да подготвя и мотивират спортистите за участие в състезания, да анализират и оценяват тяхното представяне;
6. Да осигуряват безопасността на спортистите при практикуване на съответния спорт;
7. Да ползват спортни обекти и съоръжения с осигурени безопасни условия за здравето на спортистите;
8. Да поддържа и повишава своята професионална квалификация чрез самоподготовка и участие в курсове, семинари и други форми на обучение, да изучават и внедряват в практиката научените достижения в областта на спорта;
9. Да проявяват етичност, справедливост, уважение към спортистите и своите колеги и непримиримост към неспортсменски постъпки и прояви;
10. Да изпълняват и други функции, свързани с длъжността или задачи, поставени от КСТ, ТС и УС на БФКСТ.
- да изпълняват нормативни актове и документи на БФКСТ
- да изпълняват договорните си задължения относно подготовката и участието в състезания на състезателите от НО
- да провеждат подготовката съгласно учебно-тренировъчните планове
- да участва в експертните обсъждания на подготовката на своите състезатели

Раздел 5. ФИНАНСОВИ УСЛОВИЯ


Чл.15. Финансовите условия на главния треньор и личните треньори на състезателите от Основния състав на НО се определят с договор, който се сключва с Председателя на БФКСТ за една година с опция за продължение при отсъствие на промяна на обстоятелствата по договора.
Чл.16. Консултантите и техническите лица на НО се наемат за работа от Председателя на БФКСТ с договор и по препоръка на ръководството на НО и ТС.
Чл.17. Разходите за осъществяване на дейността на НО се осигуряват в строго съответствие с договора на БФКСТ с ММС за съответната година.
Чл.18. Всеки състезател от основния състав на НО и личният му треньор са длъжни да следват стриктно правилата съответствие с договора на БФКСТ с ММС за съответната година.

Раздел 6. ДОПЪЛНИТЕЛНИ РАЗПОРЕДБИ

Чл.19. (1) Участието в обявените тренировъчни лагери на НО е задължително за състезателите и личните им треньори.
    (2) Участието в Международни турнири и Държавни първенства по възраст и по клас, организирани от БФКСТ са задължителни за НО.
    (3) Участието в две Държавни първенства за Ранг-листата на БФКСТ, са задължителни за НО и ПО.
Чл.20. При неспазване и нарушение на разпоредбите на Спортно-техническото и Треньорското ръководство на НО и настоящите правила, се прилагат следните наказания:
     1. Предупреждение на спортно-техническото ръководство за отстраняване от НО
     2. Глоба, определена от спортно-техническото ръководство на НО и утвърдена от УС на БФКСТ;
     3. Отстраняване от НО по предложение на ТС, утвърдено от УС на БФКСТ;
Чл.21. За неуредените въпроси по настоящия Правилник се прилагат разпоредбите на Устава на БФКСТ, Закон за юридическите лица с нестопанска цел и гражданското законодателство на Република България.

Раздел 7. ЗАКЛЮЧИТЕЛНИ РАЗПОРЕДБИ

1. Промени и допълнения по настоящата Наредба могат да се правят единствено с решение на ТС и УС на БФКСТ, утвърдени от УС на БФКСТ.
2. Жалби и възражения по настоящата Наредба се разглеждат от ТС и при необходимост от УС на БФКСТ.
3. Настоящият правилник е приет от УС на БФКСТ на основание Устава на БФКСТ и от Административно-устройствения правилник на БФКСТ с протокол   №3 /18.04.2024г. от заседание на УС и влиза в сила от момента на приемането му.
Председател БФКСТ: Георги Найденов

